Predrag Azdejković

**Predrag Azdejković** (rođen 15. jula, 1978, u Leonbergu, Nemačka) je srpski gej aktivista i novinar.

## Biografija
Do svoje šeste godine živeo je u Nemačkoj, kada se 1984. godine preselio sa roditeljima u Srbiju. Pokretač je i glavni i odgovorni urednik Regionalnog gej-lezbejskog info portala GayEcho i urednik queer Rainbow rubrike u mesečniku Yellow Cab. Radio je kao kolumnista u dnevnim listovima "Sutra" i "Borba", web portalu "E-novine". Tekstovi su mu objavljivani u Vremenu, Betonu i Statusu. VIP bloger na B92 blogu za koji piše od juna 2006, zajedno sa svojim kolegama iz organizacije Queeria Centar. godine. Koautor zbirke tekstova "Drugi - Od patrijarhalne konstrukcije do alternativne politike" koju su izdali Queeria centar i Žene u crnom iz Beograda. Autor zbirke satiričnih tekstova "Vreme hemoroida" koji su pisani za blog B92, a koju je u oktobru 2011. godine izdao Red Box iz Beograda. Član je Udruženja novinara Srbije od 2009. godine.

## Aktivističko angažovanje

Osnivač je Queeria radne grupe pri Socijaldemokratskoj uniji, prve i jedine gej-lezbejske radne grupe pri nekoj političkoj partiji u Srbiji. Kao njen koordinator u decembru 2000. godine pokrenuo je kampanju Legalizacije istopolnih brakova, koja je napravila veliku pometnju u medijima i javnom mnjenju. Politički protivnici tadašnjeg Demokratske opozicije Srbije iskorišćavali su tu kampanju da optužuju DOS za promociju homoseksualnosti. Kampanja je nasilno ugušena kada je grupa skinheda upala u prostorije Socijaldemokratske unije u Beogradskoj 8 u Beogradu i pretukla prisutne članove. Predrag Azdejković je zadobio teške telesne povrede. Taj napad je bio jedna od tema britanskog dokumentarca "Beyond the Pink Curtain" novinara i režisera Mathewa Charlesa.

Koordinator radne grupe Queeria bio je od 2000. godine do 2006. kada je postala nezavisna nevladina organizacija. Organizaciju napušta u martu 2009. godine i osniva Gej lezbejski info centar čiji je predsednik.

Bio je koordinator kampanje "Ne u NATO" koja se protivila ulasku Srbije u NATO savez iz antimilitarističkih pobuda 

Inicijator sastanka i član delegacije LGBT aktivista na sastanku sa predsedniko Republike Srbije, Borisom Tadićem, na kome su razgovarali o položaju LGBT populacije u Srbije i na kome je predsednik podržao održavanje Parade ponosa.

Direktor je Međunarodnog festivala queer filma Merlinka (festival) koji se prvi put održao u decembru 2009. godine u Domu omladine Beogradu. Za organizovanje tog festivala dobio je Kristalnu nagradu za najbolji komunikacijski pristup projektu.
Učestvovao je u prvoj sezoni reality showa "Dođi na večeru" koji se prikazivao na Prvoj televiziji.

Član je Udruženja novinara Srbije od 2009. godine.

Osnivač i glavni i odgovorni urednik gej magazina Optimist koji je pokrenut u julu 2011. godine.

## Politika
Član je Glavnog odbora Socijaldemokratske unije od 2009. godine, i time je postao prvi autovani gej političar u Srbiji. U julu 2011. godine je podneo neopozivu ostavku na mesto člana Glavnog odbora Socijaldemokratske unije i isčlanio se iz stranke zbog sukoba sa stranačkim funkcionerima.

Na lokalnim izborima 2018. godine za odbornike Skupštine grada Beograda bio je kandidat na listi grupe građana Šta radite bre - Marko Bastać, čime je postao prvi autovani gej muškarac koji se našao na nekoj izbornoj listi u Srbiji 

## Medijski nastupi
Prvi je gej aktivista koji se pojavio na nekoj nacionalnoj televiziji u Srbiji i javno govorio o gej pravima i legalizaciji istopolnih brakova.

Učestvovao je u emisijama "Dođi na večeru" i Veče sa Ivanom Ivanovićem na Prvoj srpskoj televiziji, Javna tajna, Pink Target, U ringu na RTV Pink, POPodne sa Lunom LU na B92, Ćirilica na Happy TV, OKO magazin na RTS 1, Ljubav i moda na Palma plus, Život u trendu na RTV Pink, Kulturni nokaut na RTS 1 i mnogim drugim.

## Bibliografija
* *Drugi - od patrijarhalne konstrukcije do alternativne politike*, Queeria, Žene u crnom, Beograd 2006. godina
* *Vreme hemoroida*, Red Box, Beograd 2011. godina
* *Imam nešto da ti kažem - Povratak iz Brizbejna i druge priče,* Regionalni info centar, Beograd 2017. godina

## Vidi dalje
* Položaj LGBT osoba u Srbiji

## Reference

## Vanjski linkоvi
* Predrag Azdejković Lična prezentacija
* B92 VIP blog 
* Queeria centar 
* GLIC - Gej lezbejski info centar
* Regionalni gej lezbejski portal "Gej eho"
* Međunarodni festival kvir filma "Merlinka"